ང་ཚོ་གནས་སའི་གྲོང་ཁྱེར་ལྷ་ས་འདི་ནི།རང་ལྗོངས་ཀྱི་སྲིད་དཔལ་རིག་གནས་དང་བཅས་པའི་ལྟེ་བ་ཡིན་ལ།རྒྱལ་ཁབ་ཕྱི་ནང་གང་སར་སྙན་གྲགས་ཡོད་པའི་རང་རྒྱལ་གྱི་གནའ་རབས་གྲགས་ཅན་གྲོང་ཁྱེར་གྱི་གྲས་ཤིག་ཀྱང་ཡིན།གྲོང་ཁྱེར་འདི་ལ་མི་ལོ་སྟོང་ཕྲག་གི་ལོ་རྒྱུས་ལྡན་པས་གནའ་བོའི་རིག་གནས་དངོས་པོ་འབོར་ཆེན་དང་།དམངས་ཁྲོད་ཀྱི་་རིག་གནས་ཤོད་རྒྱུན་ཡང་མང་པོ་ཡོད།དེ་དག་ཐམས་ཅད་ནི་མི་རིགས་རང་ཉིད་ཀྱི་བརྗེད་པར་ཕངས་པའི་ཤེས་བྱ་ཞེ་གཅིག་ཡིན།གལ་སྲིད་ང་ཚོས་ཁ་ནས་རྒྱུན་དུ་ཤོད་པའི་སྤྱིར་བཏང་གི་མིང་ཚིག་ཙམ་ལའང་འགྲེལ་བཤད་བྱེད་མ་ཐུབ་ན་མི་རིགས་གཞན་གྱི་མདུན་དུ་ཐབས་སྐྱོ་པོ་ཞིག་ལོས་ཡིན།དེར་བརྟེན་འདིར་ཆེས་རྒྱུན་ལྡན་དང་མངོན་གསལ་དོད་པའི་དོག་གནས་ཁ་ཤས་ཤིག་ངོ་སྤྲོད་ཞུ་འདོད་འཆར།ཐོག་མར་ང་ཚོའི་གྲོང་ཁྱེར་འདི་ལ་ལྷ་ས་ཞེས་མིང་ཐོགས་དོན་ནི།ད་ཕན་མི་ལོ་༡༣༥༠ལྷག་ཙམ་གྱི་གོང་བོད་ཀྱི་བཙན་པོ་སྲོང་བཙན་སྒམ་པོས་སྐྱིད་ཤོད་འོ་ཐང་གི་མཚོ་ཡོད་སར་གཙུག་ལག་ཁང་འདི་བཞེངས་སྐབས་རྒྱ་བཟའ་འུན་ཤིང་ཀོང་ཇོས་སྤོར་ཐང་གི་རྩིས་ལ་བརྟེན་ནས་ས་དཔྱད་བརྟགས་པའི་དོན་ལྟར།ར་དཀར་མོ་ལ་ས་བཀལ་ཏེ་མཚོ་བསུབ་དགོས་པར་བསྟན་པ་བཞིན་བྱས་ནས་བཞེངས་པས་ལྷ་ཁང་འདིའི་ཐོག་མའི་མཚན་ལ་ར་ས་གཙུག་ལག་ཁང་ཞེས་བཏགས་པ་ནི།བཙན་པོའི་སྐབས་ཀྱི་བསམ་ཡས་དང་།དཀར་ཆུང་གི་རྡོ་རིང་ཡི་གེ་ལའང་གསལ་པོར་འཁོད་ཡོད།དེ་རྗེས་བཙན་པོ་ཁྲི་ལྡེ་གཙུག་ལྡེ་བཙན་རལ་པ་ཅན་གྱི་སྐབས་སུ་ར་ས་ཞེས་པ་དེ་ལེགས་བསྒྱུར་གྱི་ལྷ་ས་ཞེས་པའི་མིང་ཐོག་མར་ཆགས་པ་དེ་ཡང།སྤྱི་ལོ་༨༢༣བོད་སྐྱིད་རྟག་ལོ་དགུ་པ་ཆུ་ཡོས་ལོར་བཙུག་པའི་ལྷ་ས་གཙུག་ལག་ཁང་མདུན་གྱི་དབོན་ཞང་དབུ་བསྙུང་རྡོ་རིང་གི་ཡི་གེར་དངོས་སུ་འཁོད་པ་ད་ལྟའང་ཁྲ་ལྷམ་མེར་མཇལ་རྒྱུ་ཡོད།ལྷ་ས་ཞེས་པའི་གོ་དོན་ནི་རྒྱ་བཟའ་འུན་ཤིང་ཀོང་ཇོས་གདན་དྲངས་པའི་གསེར་གྱི་ལྷ་ཤཀྱ་མུ་ནེ་བཞུགས་ས་ཞེས་པའི་དོན་ཡིན།རྗེས་སུ་གཙུག་ལག་ཁང་གི་མཐའ་སྐོར་དུ་རིམ་བཞིན་གྲོང་ཁྱེར་ཆགས་ཤིང་།ལྷ་ཁང་གི་མཚན་དེ་གྲོང་ཁྱེར་ལ་ཚུར་འཇགས་ནས་གྲོང་ཁྱེར་ལྷ་ས་ཞེས་ད་ལྟ་འཛམ་གླིང་ཀུན་ཏུ་གྲགས་པ་དེ་ལྟར་ལགས་སོ།